"พฤฒิชัย" ยันนั่งรมช.คลังต่อ จนกว่าศาลรธน.จะตัดสินว่าถือหุ้นผิด
นายพฤฒิชัย ดำรงรัตน์ รมช.คลัง ซึ่งถูกกกต.ชี้ว่ามีความผิดในกรณีถือหุ้นเกินกฎหมายกำหนด ยืนยันว่า จะทำหน้าที่ในตำแหน่งรมช.คลังต่อไป จนกว่าศาลรัฐธรรมนูญจะตัดสินว่ามีความผิดต้องสิ้นสุดตำแหน่ง ซึ่งระหว่างนี้ก็รอที่จะไปชี้แจงความบริสุทธิ์ที่ศาล ขณะที่กระแสข่าวว่าจะมีการปรับตำแหน่งใหม่จากพรรคเพื่อแผ่นดิน ประเด็นนี้ก็ได้มีการหารือกับผู้ใหญ่ในพรรคแล้ว และได้รับการยืนยันว่าให้ทำงานต่อไปจนกว่าศาลจะตัดสินออกมา
9 ธ.ค. 2552

นายพฤฒิชัย ดำรงรัตน์ รมช.คลัง ซึ่งถูกกกต.ชี้ว่ามีความผิดในกรณีถือหุ้นเกินกฎหมายกำหนด ยืนยันว่า จะทำหน้าที่ในตำแหน่งรมช.คลังต่อไป จนกว่าศาลรัฐธรรมนูญจะตัดสินว่ามีความผิดต้องสิ้นสุดตำแหน่ง ซึ่งระหว่างนี้ก็รอที่จะไปชี้แจงความบริสุทธิ์ที่ศาล ขณะที่กระแสข่าวว่าจะมีการปรับตำแหน่งใหม่จากพรรคเพื่อแผ่นดิน ประเด็นนี้ก็ได้มีการหารือกับผู้ใหญ่ในพรรคแล้ว และได้รับการยืนยันว่าให้ทำงานต่อไปจนกว่าศาลจะตัดสินออกมา
รมช.คลัง ยังระบุว่า หลังจากเกิดเรื่องนี้มีหลายฝ่ายติดต่อเข้ามามากสอบถามถึงที่มา และส่วนหนึ่งก็ได้ให้กำลังใจ ซึ่งส่วนตัวยังไม่มีเวลาไปพิจารณาคำวินิจฉัยของคณะกรรมการการเลือกตั้ง (ก.ก.ต.) ทั้ง 5 ท่านว่ามีความเห็นอย่างไร แต่ข้อเท็จจริงคือบริษัทที่เข้าไปถือหุ้นนั้น ก็ได้มีการแสดงทรัพย์สินให้คณะกรรมการป้องกันและปราบปรามทุจรติแห่งชาติ (ป.ป.ช.) ทราบตั้งแต่วันที่เข้ารับตำแหน่งแล้ว ไม่ได้มีการปกปิดข้อมูล
นอกจากนี้ บริษัททั้ง 2 แห่งที่ถือหุ้นนั้น ปัจจุบันบริษัทหนึ่งปิดกิจการไปแล้ว 8 ปี อีกแห่งปิดไปแล้ว 11 ปี และทั้ง 2 แห่งก็อยู่ในขั้นตอนระหว่างการชำระบัญชี ส่วนตัวจึงมีความบริสุทธิ์ใจ และรอไปชี้แจงให้ศาลรับทราบ ระหว่างนี้ก็จะตั้งหน้าตั้งตาทำงานในตำแหน่ง รมช.คลังต่อไป
“หากผมจะลาออกก็ต้องมีเหตุผลทางกฎหมาย ซึ่งเรื่องนี้ไม่ใช่การทุจริตคอรัปชั่น แต่ก็ต้องมีการตรวจสอบตามกระบวนการ ต้องทำให้เสร็จสิ้น โดยการชี้มูลความผิดของ ก.ก.ต. ก็เป็นขั้นตอนหนึ่งแต่ยังไม่สิ้นสุด กระบวนการทั้งหมดจะไปเสร็จสิ้นที่ศาลรัฐธรรมนูญ ซึ่งต้องรอความชัดเจนตอนนั้น”นายพฤฒิชัย กล่าว
สำหรับหุ้นที่รมช.คลังถืออยู่ คือบริษัทครัวราสเบอรี่จำกัดจำนวน 200 หุ้น จาก จำนวนหุ้นทั้งหมด 1,000 หุ้น คิดเป็น 20% และบริษัท อีสเทอร์น ดราก้อน จำกัด จำนวน 450,000 หุ้น จากจำนวนหุ้นทั้งหมด 4 ล้าน หุ้น คิดเป็น 11.25% ถือเป็นการถือหุ้นเกินกว่า 5% ของจำนวนหุ้นทั้งหมด เป็นการต้องห้ามตามรัฐธรรมนูญ มาตรา 269 ประกอบ มาตรา 5 แห่ง พ.ร.บ. การจัดการหุ้นส่วนและหุ้นของรัฐมนตรี พ.ศ. 2543 เป็นเหตุให้ความเป็นรัฐมนตรีสิ้นสุดลงเฉพาะตัวตามรัฐธรรมนูญมาตรา182(7)